《和质夫运使大夫久旱喜雨长句》
宋代·吕陶

六月阳初亢，三农否忽倾。应祈由化力，蒙惠得欢声。

草木英华动，山川气象清。石间看燕舞，池上觉蛙鸣。

水阔江尤渺，云浓夜未明。逡巡烦暑薄，时序好风轻。

喜意知馀润，忧心恐易晴。秀园吟际适，丰野望中平。

勤有贤侯志，霖非旧史评。不须穷造物，土俗但犁耕。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。